b'\n_START_ARTICLE_\nPulkkosieni\n_START_SECTION_\nTuntomerkit\n_START_PARAGRAPH_\nPulkkosienen ruskeans\xc3\xa4vyinen lakki on 5\xe2\x80\x9315 cm leve\xc3\xa4. Sienen v\xc3\xa4ri tummenee nopeasti koskettaessa. Nuorilla yksil\xc3\xb6ill\xc3\xa4 lakin reunat ovat kiertyneet alas. Pulkkosienen jalka on lakin tavoin ruskea ja tyveen p\xc3\xa4in suippeneva. Tihe\xc3\xa4ss\xc3\xa4 olevat johteiset heltat ovat kellahtavanruskeat, ja ne voi irrottaa kuten tatilta, joiden kanssa pulkkosieni kuuluu samaan lahkoon.\n_START_SECTION_\nSamann\xc3\xa4k\xc3\xb6isi\xc3\xa4 lajeja\n_START_PARAGRAPH_\nPulkkosienen voi sekoittaa mustarouskuun (Lactarius necator). Pulkkosienen heltat eiv\xc3\xa4t vuoda maitiaista lainkaan ja tummuvat nopeasti kun niit\xc3\xa4 koskee. Mustarouskun heltat vuotavat runsaasti pysyv\xc3\xa4sti valkoista nestett\xc3\xa4.\n_START_SECTION_\nKasvuaika ja -paikka\n_START_PARAGRAPH_\nPulkkosieni kasvaa erilaisissa metsiss\xc3\xa4, puistoissa, hakkuualueilla ja puutarhoissa. Sieni viihtyy erityisesti taajamien metsiss\xc3\xa4. Sient\xc3\xa4 voi tavata alkukes\xc3\xa4st\xc3\xa4 loppusyksyyn ja kanta on usein melko runsas.\n_START_SECTION_\nMyrkyllisyys ja k\xc3\xa4ytt\xc3\xb6 ravintona\n_START_PARAGRAPH_\nPulkkosient\xc3\xa4 on ennen vanhaan k\xc3\xa4ytetty melko runsaasti ruokasienen\xc3\xa4, mutta nykyisin sit\xc3\xa4 pidet\xc3\xa4\xc3\xa4n myrkkysienen\xc3\xa4. Pulkkosienen myrkyllisyyden aiheuttavaa yhdistett\xc3\xa4 ei tunneta, joskin ep\xc3\xa4iltyn\xc3\xa4 on ainakin involutiini, joka on pulkkosienest\xc3\xa4 eristetty fenolijohdos. Pulkkosienen myrkyn arvellaan kuitenkin aiheuttavan herkistymist\xc3\xa4 tai ker\xc3\xa4ytyv\xc3\xa4n elimist\xc3\xb6\xc3\xb6n. Myrkyn vaikutus voimistuu sy\xc3\xb6ntikertojen toistuessa. Se aiheuttaa elimist\xc3\xb6ss\xc3\xa4 vakavan ruoka-aineallergiaa muistuttavan vasta-ainereaktion, jolloin kehittynyt vasta-aine tuhoaa veren punasoluja. T\xc3\xa4m\xc3\xa4 voi johtaa veren rasvojen nopeaan sakkautumiseen sis\xc3\xa4elinten hiussuoniin. Jatkuva pulkkosienen sy\xc3\xb6nti saattaa johtaa jopa kuolemaan._NEWLINE_Neuvostoliitossa sit\xc3\xa4 pidettiin kauppasienen\xc3\xa4 vuoteen 1981 saakka, jonka j\xc3\xa4lkeen sen myyminen kiellettiin poistamalla se kauppasienten luettelosta. Ven\xc3\xa4j\xc3\xa4ll\xc3\xa4 pulkkosienet on perinteisesti keitetty ja suolattu. Siit\xc3\xa4 saatetaan tehd\xc3\xa4 my\xc3\xb6s salaattia. Joidenkin l\xc3\xa4hteiden mukaan sit\xc3\xa4 edelleen k\xc3\xa4ytet\xc3\xa4\xc3\xa4n runsassatoisena ruokasienen\xc3\xa4 2000-luvulla Ven\xc3\xa4j\xc3\xa4ll\xc3\xa4 huolimatta siit\xc3\xa4, ett\xc3\xa4 sit\xc3\xa4 pidet\xc3\xa4\xc3\xa4n myrkyllisen\xc3\xa4 ja ett\xc3\xa4 my\xc3\xb6s sienioppaat pit\xc3\xa4v\xc3\xa4t sit\xc3\xa4 myrkyllisen\xc3\xa4. Sienen nimi on svinu\xc5\xa1ka tonkaja ("ohut porsas"), mutta sit\xc3\xa4 kutsutaan my\xc3\xb6s nimill\xc3\xa4 svinu\xc5\xa1ka tonkonogaja ("ohutjalkainen porsas"), svinoje uho ("siankorva") tai dunka.'